Deurbraak ná moord op polisiehoë | Maroela Media
Die polisie het op drie pistole beslag gelê. (Foto: SA Polisie)
Die polisie het 'n groot deurbraak gemaak in die moord op 'n polisie-offisier van Limpopo en sê dieselfde bende wat vermoedelik vir lt.kol. Tshitereke Freddie Masuvhelele se moord verantwoordelik is, het glo ook geruime tyd lank gemeenskappe in die gebied geterroriseer.
Ander misdade waarmee hulle verbind word, sluit in moord, sakerooftogte, diefstal, verkragting en voertuigkaping.
Masuvhelele, verbonde aan die polisie se provinsiale intelligensie-eenheid, is in 'n klaarblyklike sakerooftog in Malonga in Limpopo doodgeskiet, sê brig. Motlafela Mojapelo, polisiewoordvoerder.
Op 7 Oktober vanjaar, 'n dag voor die moord op Masuvhelele, het die verdagtes na bewering 'n voertuig met 'n paartjie naby die Mashamba-nedersetting gekaap.
Die man is geskiet en die paartjie is van hul selfone en geld beroof. Volgens die polisie is die man in die kattebak van die gekaapte voertuig gestop en die vrou se hande vasgebind, terwyl hulle met die slagoffers rondgery het.
Hulle het daarna nog 'n paartjie ontvoer en die aanvanklike twee slagoffers agtergelaat.
Die gewonde man het later aan sy beserings beswyk, sê Mojapelo.
Die bende het hul kaping- en rooftogte voortgesit en dieselfde dag glo ook 'n verkeersbeampte gewond.
Masuvhelele is die volgende dag omstreeks 19:00 doodgeskiet.
Mojapelo sê lede van die provinsiale opsporingspan en die provinsiale ondersoekeenheid, met behulp van die voertuigopsporingsmaatskappy Tracker, het daarna inligting opgevolg wat hulle Vrydag na KwaMhlanga in Mpumalanga gelei het.
Daar aangekom, is die verdagtes voorgekeer en het hulle op die polisie losgebrand. "Die polisie het teruggeskiet en 'n 31-jarige verdagte doodgeskiet. Vier ander verdagtes, tussen 24 en 31 jaar oud, is aangekeer."
Een van die rowers is in 'n skietery met die polisie dood. (Foto: SA Polisie)
Die polisie het ook beslag gelê op drie 9 mm-pistole, ammunisie, polisieboeie, pepersproei, selfone en motorsleutels. Die voorlopige ondersoek dui daarop dat een van die vuurwapens aan 'n polisiebeampte behoort en vroeër vanjaar in Giyani as gesteel aangemeld is.
Lt.genl. Thembi Hadebe, provinsiale polisiehoof, het die inhegtenisnemings verwelkom. "Ons gaan voort om hard te werk om misdadigers uit hul wegkruipplekke te kry en 'n veilige ruimte vir die samelewing te skep.
"Ons hoop geregtigheid geskied vir al die slagoffers," sê Hadebe.
Die verdagtes sal binnekort in verskillende landdroshowe in die Vhembe- en Mopani-distrik verskyn op aanklagte van moord, verkragting, kaping, roof, diefstal en poging tot moord.
Hulle sal ook in Mpumalanga verskyn op aanklagte van die besit van ongelisensieerde vuurwapens en ammunisie, die besit van gesteelde eiendom, poging tot moord en moord.
Die polisieondersoek duur intussen voort.
Die polisie het ook beslag gelê op motorsleutels, ammunisie en selfone. (Foto: SA Polisie)
Die satan is los in al sy felheid. Ons land het 'n misdaadhool geword! Kriminele seëvier en jy is nie jou lewe seker nie.
Hoekom hulle aankeer, hoekom hulle nie ook doodskiet.
Jip, die ANC /MK regeer!
Ek hoop van harte mense sal eerder tyd vat om te bid vir die land en sy leiers as wat hulle negatiewe kommentaar lewer. Negatiwiteit kweek net nog negatiwiteit.